Youthspeak: Ti agtutubo
June 29, 2014 in columns, Featured, opinion by patnugutan
Ni JASON VERZOLA
www.nordis.net
Kuna ni Gat Jose Rizal a “Dagiti agtutubo ti namnaman ti pagilian.” Sapay kuma ta agbalin da met lang a namnama ti matmatay nga aglawlaw tayo. Datayo nga agtutubo ti namnaman a mangsalbar kenni Mother Earth weno Batawa (Kankanaey a termino ti lubong).
Maysa a dakkel nga isyu ditoy ayan tayo itatta ket ti panagpukan iti nasurok a pito a gasut a saleng (Pine Trees) idiay Sto. Tomas Forest Reserve idiay Tuba, Benguet tapno maaramid a pagnaan ti lugan a mapan iti resort a tagikua ti representatibo ti siyudad ti siyudad ti Baguio a ni Nicasio Aliping Jr. Dakkel ti epekto na daytoy kadagiti residente ti Barangay Poblacion, Tuba ta narugitan ti danum da ken dakkel pay ti posibilidad iti maysa a panagday ti daga. Maipada iti isyu ti panagpukan ti kaykayo ti SM a sinupyat ti umili ti Baguio.
Environmental plunder! Dayta ti kinaagum dagiti kapitalista a makinbagi kadagiti dadakkel a kumpanya a ti adda laeng iti panunot da ket ti dakkel a ganansiya. Saan da a pampanunuten a madangran ti adu a tao ken kangrunaan ti aglawlaw tayo. Anyan to ti tawiden dagiti sumaruno a kaputotan?
Kasta met nga agtultuloy ti panangdadael dagiti dadakkel a kumpanya ti minas iti intero a kadagaan ti Rehiyon Kordilyera. Nakaro a didigra ti inyeg ti mano a tawen nga operasyon ti Lepanto Consolidated Mining Company (LCMC), Philex Mining Corporation ken Benguet Mining Corporation ditoy Kordilyera. Kasta met lang ti impaay a dakkel a didigra dagiti Black Sand weno Mining kadagiti baybay ti Rehiyon Ilocos ken Cagayan.
Dakkel met lang ti nagbasolan dagiti ahensiya ti gubyerno kas iti National Commission on Indigenous Peoples (NCIP) ken ti Department of Environment and Natural resources (DENR) kadagiti nainsigudan nga umili. Isuda dagiti dadaulo iti panangilako kadagiti tawid tayo a daga kadagiti kumpanya ti minas, panagtroso, enerhiya ken ekoturismo.
Amin tayo ket adda ti rebenngen na a mangaywan iti aglawlaw tayo. Daytoy ket maysa a karit ta datayo ti mangsalaknib ti daga ken kinabaknang na. Saan nga umanay nga agbalin nga “online advocate” laeng. Kasapulan ti panagkaykaysa ken panagtignay tayo iti panangpasardeng ken panangpatalaw kadagiti gamrud a kumpanya a kangrunaan a makagapu iti panakadadael ti aglawlaw.
Datayo nga agtutubo ti namnama ti pagilyan. Adda kadatayo nu kas-ano a salakniban ti Batawa. Agkaykaysa tayo garud iti panangsalaknib tayo iti aglawlaw para iti sumarsaruno a kaputotan.
Agtutubo, Agkaykaysa!
Daga, Biag ken Kinabaknang, Salakniban! # nordis.net
ilo_Latn eng_Latn kmb_Latn kab_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn